કોઇ ગામ દેખાશે, કોઇ પાદર દેખાશે, પાદરે રમતાં થોડાં છોકરા દેખાશે, સામેના વાડામાં બે-ત્રણ ગાય ક્યાંક ચરતી હશે, આંબા પર કૂંણી કૂંણી કેરી બેઠી હશે, પાસેની દુકાનનો માલિક ઘરાકની રાહ જોતો હશે, પાદર પરના ચોતરે બુઢ્ઢાઓના હાથમાં બીડીના ઠૂંઠાં જલતા હશે, પાદરનો એક રસ્તો નદી તરફ જતો હશે, નદીનું નામ કોલક, માલણ, મહી, તાપી, ભાદર કે બીજું કંઈ પણ હોઈ શકે છે, નદી તરફ સાંજે કેટલાક છોકરાં જતાં દેખાશે, એમાનો એકાદ તમે પોતે હોઈ શકો, નદીએ જતાં રસ્તે પ્રાથમિક શાળાનું જૂનું મકાન આવે છે.